ক্যাডেট কলেজ
বিসমার্কের যুগে জার্মানিতে প্রথম ক্যাডেট কলেজ ব্যবস্থা প্রবর্তিত হয়। সামরিক বাহিনীতে যোগ্য কর্মকর্তা তৈরীতে অল্প বয়স থেকেই প্রশিক্ষণ শুরু করানোটা বিশেষ গুরুত্ব বহন করতে পারে। এই ধারণাই তৎকালীন ক্যাডেট কলেজ পদ্ধতির চালিকাশক্তি ছিল। নেপোলিয়নের যুগে ফ্রান্সে সামরিক দক্ষতা বৃদ্ধির একটি অন্যতম উপাদান হিসেবে ক্যাডেট কলেজ পদ্ধতি গৃহীত হয়।
দাউদ পাবলিক স্কুল এন্ড কলেজ
দাউদ পাবলিক স্কুল এন্ড কলেজ যশোর ক্যান্টনমেন্টে অবস্থিত। ১৮.৭১ একর ভূমির উপর বিদ্যালয়টি অবস্থিত। এ বিদ্যালয়ে রয়েছে ৫০০ আসন বিশিষ্ট একটি অডিটোরিয়াম, আধুনিকমানের লাইব্রেরী, কম্পিউটার ল্যাব, বিভিন্ন বিষয়ের পরীক্ষাগার, দুটি খেলার মাঠ এবং ছাত্র-ছাত্রীদের পরিবহনের জন্য ৪টি বাস ও প্রশাসনিককাজে ব্যবহারের জন্য ১টি মাইক্রোবাস।
স্বাধীনতার পূর্বে এ প্রতিষ্ঠানটি ছিল একটি ইংলিশ মিডিয়াম স্কুল এবং তৎকালীন পশ্চিম পাকিস্তানের বিভিন্ন পাবলিক স্কুলের সমমানের। তখন এখানে অষ্টম শ্রেণী পর্যন্ত ক্যামব্রিজ বিশ্ববিদ্যালয়ের সিলেবাস অনুসরণকরা হত।১৯৫৯ সালের প্রথম দিকে তৎকালীন ক্যান্টনমেন্ট একজিকিউটিভ অফিসার মহিউদ্দিন জিলানী উদ্যোগে মিস নাইটিংগেল, মিস র্যামবোল্ড, মিসেস ঊষা রবিনসন, মিঃ নেলসন ও প্রভা মজুমদারের সহযোগিতায় স্কুল তৈরীর প্রস্তুতি গ্রহণ করা হয়। স্কুলের জায়গা নির্ধারণ করা হয় দ্বিতীয় বিশ্বযুদ্ধে ব্যবহৃত এয়ার বেসের বিমান বন্দরে (বর্তমান পান্থপাড়া মানিক শাহ দরগার সামনে) ব্রিটিশের গুদামে। প্রথমে ১টি অফিসরুম ও ২টি ক্লাশরুম নিয়ে যাত্রা শুরু হয়। মেসার্স দাউদ গ্রুপ অব ইন্ডাস্ট্রিজ কর্তৃক ১৯৫৯ সালের ৩ সেপ্টেম্বর সাড়ে ছয় লক্ষ টাকা ব্যয়ে বিদ্যালয়ের মূল ভবন নির্মিত হয় এবং  উক্ত প্রতিষ্ঠানের প্রধান দাতা দাউদ খানের নাম অনুসারে দাউদ পাবলিক স্কুল নামকরণ করা হয়। এর ভিত্তি প্রস্তর স্থাপন করেন তৎকালীন পাকিস্তানের প্রেসিডেন্ট জেনারেল মোহাম্মদ আয়ুব খান। ফাউন্ডার প্রিন্সিপাল হিসাবে দায়িত্ব গ্রহণ করেন মিসকে এন র‌্যামবোল্ড।